vibrationsovervågning
Vibrationsovervågning, ikke-destruktiv prøvningsmetode til undersøgelse af fejl og defekter i maskiner og maskinelementer vha. vibrationsmåleudstyr. Overvågningen kan udføres med transportabelt måleudstyr eller ved direkte indbygget udstyr på særlig kostbare maskinanlæg. Vibrationerne måles vha. elektromagnetiske transducere, accelerometre, elektroniske integrationskredsløb eller frekvensanalysatorer. Metoden kan anvendes ved overvågning af maskinelementer som rulle- eller kuglelejer, tandhjul, gearkasser osv. for at detektere opretningsfejl, ubalance, udbøjninger eller mekanisk slid.